Špeciálna pedagogika

sa zaoberá teóriou a praxou výchovy, edukácie (výchovy) detí, mládeže a dospelých vyžadujúcich špeciálnu starostlivosť z dôvodu mentálneho, senzorického, somatického postihnutia alebo narušených komunikačných schopností, či psychosociálneho narušenia, alebo z dôvodu iných špecifických daností, porúch učenia, správania sa označuje špeciálnou pedagogikou. Možno sem zaradiť aj edukáciu jedincov s výnimočným nadaním a talentom či inými špecifickými potrebami.

Predmetom špeciálnej pedagogiky je skúmanie podstaty a zákonitosti výchovy, edukácie postihnutých, narušených či jedincov s inými špecifickými potrebami z aspektu etiológie, symptomatológie, korekcie, metód edukácie, reedukácie, ako aj profylaxie neadekvátneho vyrovnania sa s postihnutím, narušením či inými špecifickými danosťami.

Cieľom špeciálnej pedagogiky je vychovávať, vyučovať a vzdelávať postihnutých a jedincov tak, aby sa čo najskôr vnútorne vyrovnali so svojimi danosťami, aby boli spôsobilí žiť relatívne plnohodnotný život v spoločnosti ako tvorcovia, konzumenti či ochrancovia hodnôt vytvorených cieľavedomou činnosťou.

Na pedagogické účely sa v súčasnosti používa pojem dieťa so špeciálnymi výchovno-vzdelávacími potrebami. Aké je to dieťa? V zahraničnej odbornej literatúre sú dnes najznámejšie a najčastejšie používané nasledujúce súhrnné názvy, označujúce objekt starostlivosti v špeciálnej pedagogike:

- znevýhodnené, handicapované deti

- výnimočné deti

- chybné, postihnuté, obmedzené deti

- fyzicky, psychicky poškodené deti

- neprispôsobivé deti

- anomálne deti

U nás sa začína používať termín ,, jedinci so špecifickými edukačnými potrebami“, ktorý podľa názoru J. Prevendárovej ( 1998 ), podobne ako anglické ,, exceptionál persons“ zahŕňa aj kategóriu výnimočne nadaných, talentovaných detí.

Dieťa so špeciálnymi edukačnými potrebami – rozumieme tým dôsledky telesného, zmyslového a psychického postihnutia, narušenej komunikačnej schopnosti, porúch učenia, správania a pozornosti, ktoré spôsobujú dieťaťu určitý problém v edukácií a v autoedukácií. Všetky si vyžadujú špecifickú pomoc zo strany edukátorov. Metodicko – obsahové zmeny v edukácií týchto edukátorov sú podporované rodičmi a ich asistenciou v edukačných aktivitách dieťaťa.

Rodina a dieťa so špeciálnymi potrebami

Je prirodzené, že každý rodič chce mať zdravé, normálne, ak nie priam ,,perfektné“ dieťa. Rovnako aj spoločenské prostredie zohráva významnú úlohu, lebo aj ono má dosť presnú predstavu o ,, správnom dieťati“. V súčasnosti sa viac ako inokedy preferujú vysoká inteligencia a príjemný zovňajšok ako spoločenský významné hodnoty. Postihnuté dieťa, žiaľ mnohokrát tieto kritéria uznávané okolím nespĺňa. Dieťa je touto skutočnosťou poznačené a následne izolované, pričom sa to netýka len jeho osoby, ale zasahuje to celú rodinu. Závažná diagnóza dieťaťa znamená pre jeho rodinu šok, vyvoláva smútok a úzkosť, a zároveň vedie k rýchlemu osvojovaniu si obranných mechanizmov. Rodičia strácajú pôvodný obraz dieťaťa, t. j. dieťaťa, aké očakávali, na ktoré sa tešili a ku ktorému mali už vytvorený hlboký vzťah. S faktom, že sa rodičom narodilo postihnuté dieťa sa postupne vyrovnáva každý s členov rodiny individuálnym spôsobom. Väčšina rodičov ale prechádza rôznymi štádiami emočných reakcií s rôznym tempom. Tieto štádia popisuje P. Říčan ( 1997) ako analogické štádia vyrovnávanie sa človeka s faktom vlastnej choroby. Rodičia najčastejšie prechádzajú cez nasledujúce štádia:

1, Šok a iracionálne a cítenie, kedy rodičia často prežívajú pocity zmätku.

2, Popretie – alebo útek od problémovej situácie.

3, Smútok, zlosť, úzkosť, pocity viny. Hľadajú sa chyby v iných, agresívne pocity a hnev na svet.

4, Štádium rovnováhy, znižuje sa úzkosť, depresia, narastá prijatie situácie, rastie snaha starať sa 

o dieťa. Toto obdobie trvá niekoľko týždňov až mesiacov.

5, Štádium reorganizácie je posledným štádiom, rodičia sa so situáciou vyrovnávajú, prijímajú dieťa také, aké je a hľadajú optimálne cesty do budúcnosti. Toto štádium ani zďaleka nedosiahnu všetci rodičia, pretrvávajúci smútok, pocity viny alebo obavy o život dieťaťa obvykle podmieňujú ambivalentný vzťah rodičov k dieťaťu, ktorý môže dlhodobo pretrvávať.

Prijatie faktu, že sa rodičom narodí dieťa so špeciálnymi potrebami, je ovplyvnené celým radom okolností, napr. typom postihnutia, etiológiou postihnutia, individuálnou charakteristikou postihnutého dieťaťa, charakteristikou ďalších členov rodiny, štruktúrou a organizáciou rodinného systému a kvalitou vzťahov v rodine a prostredí, v ktorom dieťa existuje. Je veľmi dôležité, aby prostredie pozitívne podporovalo priaznivý vývoj jedinca so špeciálnymi potrebami. Miera zapojenia do výchovno-vzdelávacieho procesu a vôbec do spoločenského života nie je u všetkých postihnutých rovnaká. Ovplyvňuje ju dosiahnutý stupeň socializácie, ale aj prístup ku dieťaťu so špeciálnymi potrebami. Ak mu je okolie naklonené, zvláda oveľa lepšie povinnosti, ktoré sú na neho kladené v škole, na pracovisku aj v živote.

Školská integrácia

V Dohovore o právach dieťaťa OSN z roku 1989 sa uznáva právo postihnutého dieťaťa na osobitnú starostlivosť. Slovo ,,INTEGRÁCIA“ pochádza z latinského slova integrare, čo znamená sceľovať. Školskú inregráciu môžeme definovať ako ,,dynamický, postupne sa rozvíjajúci jav, v ktorom dochádza k partnerskému súžitiu postihnutých a intaktných – nepostihnutých na úrovni vzájomne vyváženej adaptácie v priebehu ich výchovy a vzdelávania .Podľa zákona § 32 a ods. 1 zákona č. 29/1984 Zb. školská integrácia je výchova a vzdelávanie žiakov so špeciálnymi výchovno-vzdelávacími potrebami v triedach základných a stredných škôl. Integrované vzdelávanie predstavuje prístupy a spôsoby zapojenia žiakov so zvláštnymi výchovno-vzdelávacími potrebami do hlavných prúdov vzdelávania do bežných škôl. 

Žiak so špeciálnymi výchovno-vzdelávacími potrebami je žiak s mentálnym, sluchovým, zrakovým alebo telesným postihnutím, žiak so zdravotným oslabením a chorý žiak, žiak s narušenou komunikačnou schopnosťou, žiak s autizmom, žiak s vývinovými poruchami učenia alebo správania, výnimočne talentovaný žiak.

Integrovaný je ten žiak, ktorého diagnostikovala pedagogicko-psychologická poradňa, resp. špeciálnopedagogická poradňa a bol mu vystavený dekrét o integrácií. Žiak je zapojený do edukačného procesu za presne stanovených podmienok, ktoré sú určené pre učiteľov bežnej základnej školy. Zároveň sú edukátori povinní dodržiavať aj špeciálnopedagogické zásady, ktoré žiak so ŠEP požaduje. Jednou z prvých zásad je, že sa od neho vyžaduje len to, čo dokáže dosiahnuť a nevyžadujeme od neho to, čo dosiahnuť nemôže. Na pamäti edukátora je aj zásada individuálneho prístupu a rešpektovania jedinečných potrieb konkrétneho žiaka.

L. Požár ( 1999 )píše, že integrácia v podstate znamená zjednocovanie postojov, hodnôt, správania sa a smerovanie aktivít rôzneho druhu. Ovplyvňuje tak interpersonálne skupinové vzťahy, ako aj identitu jednotlivcov a skupín.

Integrované vzdelávanie zdravotne postihnutých detí v bežných školách znamená rovnakú šancu pre všetkých. Je prejavom úsilia o odstránenie nespravodlivosti a nerovnosti medzi ľuďmi. Hlavným cieľom a zmyslom integrovaného vzdelávania je rozvíjanie individuality, pozitívneho sebahodnotenia, rozhodovacích procesov a celkovej nezávislosti jedinca. Integrácia umožňuje postihnutým deťom navštevovať školu v okolí ich bydliska, stretávať sa so zdravou populáciou, navzájom sa spoznávať, zvykať si na seba, učiť sa navzájom spolu žiť. Rovnako aj intaktným deťom poskytuje integrácia poznanie vlastností postihnutých detí a vytváranie pozitívneho vzťahu k takémuto spolužitiu.

V súčasnosti môžu žiaci so zdravotným postihnutím plniť školskú dochádzku troma spôsobmi:

- v špeciálnej základnej škole

- v špeciálnej triede bežnej základnej školy

- v bežnej základnej škole

Rodina je tiež jedným z najdôležitejších činiteľov pri integrácií zdravotne postihnutého dieťaťa, pretože rodičia vytvárajú pre dieťa optimálne prostredie. V integračnom projekte musia byť vždy uvádzané aj povinnosti rodičov:

- rodina musí mať záujem o integráciu svojho dieťaťa a spoluprácu so školou

- rodina zabezpečí dopravu dieťaťa zo školy a do školy

- rodina vytvára adekvátne materiálne podmienky, pokojné prostredie, pomoc dieťaťu v príprave do školy a v primeranej záujmovej činnosti vo voľnom čase.

Integrácia postihnutých detí do bežného školského systému je pedagogickou realitou mnohých krajín a deklarovaným cieľom väčšiny ostatných. Napriek značnej rozmanitosti jej konkrétnych podôb možno zoradiť mnohé spoločné zásady, tézy a skúsenosti:

1, Hlavné dôvody, pre ktoré sa odporúča integráciu presadzovať, sú predovšetkým humánneho 

a etického charakteru. 

2, Integrácia znamená zásadnú reformu školstva. Tradičná škola by sa mala zmeniť tak, aby bola schopná prijať a rozvíjať každé dieťa. 

3, Akýkoľvek zásah do prirodzeného života dieťaťa sa má obmedziť na nevyhnutné minimum. S tým súvisí aj možnosť inštitucionalizovanej výchovy a vzdelávania v blízkom okolí bydliska dieťaťa. 

4, Špeciálno-pedagogická intervencia musí byť k dispozícií každému, kto ju potrebuje, ale len v oblasti a počas obdobia, keď je skutočne nevyhnutná.

5, Rodičia majú právo aktívne sa podieľať na výbere vhodného vzdelávacieho programu pre svoje 

dieťa. 

6, Medicínska, psychologická, špeciálno-pedagogická starostlivosť o postihnuté a ohrozené deti má mať ťažisko v ranej diagnostike a intervencii, vrátane poradenských služieb pre rodičov a verejnosť.

Vidno teda, že nová doba prináša i nové pohľady a možnosti na pomoc výnimočným deťom. Spoločnosť hľadá prostriedky, ktoré im umožňujú lepšie sa v nej integrovať, získavať najnovšie informácie a komunikovať s inými vo svojom blízkom okolí, ale i vzdialenejšom prostredí. 

